Magna Carta
A **constitución** é a norma fundamental, básica, dun Estado, escrita ou non, que regula o réxime de dereitos e liberdades fundamentais dos cidadáns, e os poderes (a forma de partición dos poderes, en xeral en tres: Executivo, Lexislativo e Xudicial) e institucións da organización política. Considérase a Constitución a lei básica, ou "*lei de leis*" pois ningunha das disposicións normativas que rexen no Estado poden contradicir os principios expresados na Constitución. É o que se denomina principio de xerarquía normativa. Isto obriga non só a realizar un xuízo previo de constitucionalidade no proceso de redacción das novas normas, senón tamén unha adaptación do ordenamento pre-constitucional á nova realidade xurídica nacida da constitución. Antes da evolución de les constitucións nacionais modernas, o termo facía referencia a calquera lei importante que determinaba o funcionamento dun goberno.

As constitucións utilízanse en moitas organizacións, ora en organizacións supranacionais, en estados e nas divisións administrativas constituíntes, ora en partidos políticos, sindicatos e as organizacións non gobernamentais. As ordes relixiosas réxense tamén per constitucións aprobadas pola Santa Sé.

A constitución da India é a constitución escrita máis longa de calquera país soberano do mundo, contendo 444 artigos, 12 capítulos e 94 emendas, con 117.369 se temos como referencia a súa versión en lingua inglesa, mentres que a Constitución dos Estados Unidos é a constitución máis curta, con só 7 artigos e 27 emendas. Neste senso, a Constitución española ten 169 artigos repartidos en 10 títulos. A constitución escrita máis antiga e aínda vixente é a de San Marino que data de 1600, baseada no *statuti comunali* de 1300.

Definicións
-----------

O termo constitución provén do francés á súa vez procedente do latín *constitutio*, (*constitutiones principis*: edicta, mandata, decreta, rescripta). usado para regulacións e ordes, e que facía referencia á promulgación de calquera lei importante, especialmente cando proviñan do emperador romano. Máis tarde, o termo utilizouse amplamente no dereito canónico, xa que se refería a unha determinación importante, especialmente un decreto promulgado polo Papa, coñecido como constitución apostólica.

### Definición formal

A constitución é un acto xurídico, moi a miúdo concretado por un ou máis documentos escritos. Este acto sitúase no cumio da súa orde xurídica: calquera outro acto xurídico ten que aterse ás súas prescricións. Así, segundo a teoría da xerarquía das normas, desenvolvida notablemente por Hans Kelsen, cada regra de dereito é lexítima por unha regra de dereito superior e á cal se debe conformar (o regulamento é inferior á lei, e esta mesma inferior ós tratados, inferiores á constitución). A constitución é deste xeito a lei fundamental que lexitima todas as normas inferiores.

Esta teoría compleméntase polo principio da constitucionalidade que indica que a constitución é o principio supremo de dereito dun estado e que o seu respecto, obrigatorio é preciso e asegurado por unha corte constitucional como tal, como o Tribunal Constitucional no caso de España, un consello constitucional como en Francia, ou a mesma Corte Suprema de Xustiza, como é o caso dos Estados Unidos.

Este lugar, no cumio da xerarquía das normas resulta de feito que a constitución se crea polo poder constituínte orixinario, e revisado polo poder constituínte do cal deriva ou institúe. É un acto xurídico imposto polo poder constituínte a todos os órganos do estado e da sociedade. Estabelece, polo tanto, unha lóxica "vertical" do poder e non unha lóxica "horizontal", como no caso dos contratos e os tratados.

Clasificación das constitucións
-------------------------------

### Constitucións Escritas X Constitucións Non Escritas

Cando se fala de *constitución non escrita* nun país, isto non quere dicir que non existan naquel país leis cuxo contido sexa materia constitucional (ou sexa, dereitos e liberdades dos cidadáns, e distribución dos poderes e institucións do Estado), mais si que estas leis non están corporificadas nun único texto, que se elaborara dunha soa vez. O exemplo máis citado de *constitución non escrita* é a **Constitución Inglesa**, que se pode considerar composta pola suma de leis como a Magna Carta Libertatum de 1215 e outras leis posteriores que dan forma ao conxunto de dereitos e garantías fundamentais dos cidadáns ingleses, e definen (outras destas leis) a estrutura dos poderes no Reino Unido. Xa as constitucións da maioría dos países (exemplos: España, Francia, Estados Unidos, Portugal, India, Romanía, Brasil etc.) están expresas nun único texto.

### Constitucións Ríxidas X Constitucións Flexíbeis

* **Constitución Ríxida** é a que necesita, para ser mudada, dun rito lexislativo especial, diferente dunha lei común. Isto non significa dicir que non sexa posíbel mudala, mais si que é mais traballoso modificar o texto constitucional do que os outros textos legais do país. Pode ser necesaria máis dunha votación, ou unha cantidade de votos de representantes do pobo (deputados, senadores) máis grande que o das leis comúns etc, conforme o que determinar, por tanto, o propio texto da constitución.
* **Constitución Flexíbel** é a que non necesita, para ser mudada, de rito diferenciado en relación ao das outras leis do país. É dicir que a constitución, ou os textos compoñentes da consitución, son leis comúns.

### Constitucións Sintéticas X Constitucións Detallistas

Hai textos de constitucións que conteñen poucos artigos, restrinxíndose a enumerar os dereitos e garantías básicos dos cidadáns e a forma de organización do Estado e dos poderes. Un exemplo é a constitución dos Estados Unidos. Mais hai tamén constitucións que detallan outros aspectos, por exemplo, no campo do Dereito Civil (como o dereito de familia), Tributario (impostos que existirán no país), Dereito do Traballo (xornada de traballo, dereito de asociación en sindicatos etc), tornando así o texto constitucional máis extenso. Un exemplo desa última é a constitución do Brasil.

Notas
-----

1. ↑  Definicións no *Dicionario da Real Academia Galega* e no Portal das Palabras para *constitución*.
2. ↑  Erin McKean (editor), ed. (2007). *The New Oxford American Dictionary*. Oxford: Oxford University Press. ISBN 978-0195150605.
3. ↑  Pylee, M.V. (1997). *India's Constitution*. S. Chand & Co. ISBN 812190403X.
4. ↑  Sarkar, Siuli. *Public Administration In India*. PHI Learning Pvt. Ltd. ISBN 9788120339798.
5. ↑  .Ministry of Law and Justice of India, ed. (xullo de 2008). "Constitution of India". Arquivado dende o orixinal o 23 de febreiro de 2015. Consultado o 17 de decembro de 2008.
6. ↑  Cornell University Law School (ed.). "U.S.Constitution" (en inglés). Consultado o 7 de novembro de 2011.
7. ↑  Leggio, Contenidos y Aplicaciones Informáticas, S.L (ed.). "Constitución Española". *Notícias Jurídicas* (en castelán). Consultado o 19 de decembro de 2011.
8. ↑  Marín González, Gelu. *Atlas de Europa: la Europa de las lenguas, la Europa de las naciones*. Tres Cantos: Akal. ISBN 84-7090-395-0.
9. ↑  Mousourakis, George. *The historical and institutional context of Roman law*. Aldershot: Ashgate Publishing. ISBN 0754621146.
10. ↑  Rouco Varela, Antonio María. *Teología y Derecho* (en castelán). Madrid: Ediciones Cristiandad.
11. ↑  Institut Bundesstiftung, ed. (18 de xuño de 2011). "Hans Kelsen Institute" (en alemán). Consultado o 9 febreiro de 2012.
12. ↑  Rebollo Delgado, Lucrecio; País Rodríguez, Ramón (2004). *Introducccion Al Derecho I: Derecho publico*. Madrid: Dykinson. ISBN 9788498497618.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Constitución Modificar a ligazón no Wikidata*** |

### Bibliografía

* *As Constituições dos Países de Língua Portuguesa Comentadas* (PDF) **91**. Brasilia: Edições do Senado Federal. 2007/2008.

### Ligazóns externas

* Constitute- arquivo de constituicións do Google
* Constitutions of the World- portal de textos integrais de constitucións actuais e históricas de todo o mundo
* Constitutions of the World- portal de textos integrais de constitucións actuais e históricas de todo o mundo

|  |  |
| --- | --- |
| Control de autoridades | 
* Wd: Q7755
* AAT: 300027437
* BNCF: 37208
* BNF: 137694876
* BRE: 2092467
* EBID: ID
* GEC: 0093266
* GND: 4062787-1
* HDS: 009615
* LCCN: sh85031336
* MAG: 2776154427
* NKC: ph117714
* PSH: 8384
* Treccani: costituzione

 |